Δημήτριος Βέργος (αθλητής)

Ο Δημήτριος Βέργος (Άγιος Ευστράτιος, 8 Μαΐου 1886 - Αλεξάνδρεια, 3 Ιανουαρίου 1956) ήταν Έλληνας πρωταθλητής της πάλης, της άρσης βαρών και της σφαιροβολίας.

 Βιογραφικά στοιχεία 

Ο Δημήτριος Βέργος γεννήθηκε στο νησί Άγιος Ευστράτιος και ήταν γιος του Νικολάου Βέργου και της Ελένης Κλείτσου. Είχε άλλους 2 αδερφούς, τον Κωνσταντίνο και τον Στέλιο και μία αδερφή, την Αγγελική. Ο πατέρας του ανήκε στις εξέχουσες οικογένειες του νησιού και την περίοδο 1889-1891 είχε εκλεγεί γραμματέας και ταμίας στην "Εξαμελή Εκκλησιαστική Επιτροπή" που διαχειριζόταν τα εκκλησιαστικά και εκπαιδευτικά ζητήματα του τόπου.Θεοδώρα Παλαμηδά-Ευθυμιάδου "Η Ιερά Μητρόπολη Λήμνου κατά τον τελευταίο αιώνα της Τουρκοκρατίας (1800-1912), σσ. 79-80. Υπηρέτησε στον Ελληνικό Στρατό, από τον οποίο απολύθηκε στις 23 Ιουνίου 1916, όπως προκύπτει από το φύλλο πορείας της απολύσεώς του. Αργότερα ξαναπαρουσιάστηκε και πολέμησε στους επεκτατικούς πολέμους της Ελλάδας ενάντια στην Τουρκία για την κατάκτηση της Μικράς Ασίας, όπως δείχνει έγγραφο του 1920 που του δίνει άδεια για να συμμετάσχει σε αγώνες, αν και επιστρατευμένος. Το 1939 μαζί με τα αδέρφια του Στυλιανό και Κωνσταντίνο "εδώρησαν εις την Κοινότητα το εν θέση Αλυκή οικόπεδον, ένθα δαπάναις της Κοινότητος ανηγέρθη εν έτει 1939 οίκημα δι’ εγκατάστασιν Ταχυδρομικού Γραφείου Κοινότητος Αγ. Ευστρατίου."Θεόδωρος Μπελίτσος, "Τα Κοινοτικά Σχολεία της Λήμνου", σ. 260. 

Ο Δημ. Βέργος παντρεύτηκε την Μάλαμα Μυτίλια του Γεωργίου Μυτίλια και της Αθηνάς Λιβερίου, από τον Άγιο Ευστράτιο και έζησαν στην Αλεξάνδρεια της Αιγύπτου μέχρι τον θάνατο του, το 1956. Όταν ο Νάσερ έδιωξε τους περισσότερους ξένους (μη Αιγυπτίους) η Μάλαμα ήρθε στην Αθήνα με τα παιδιά της. Ο Βέργος απέκτησε 8 παιδιά, με την ακόλουθη σειρά: Αθηνά, Ευρυδίκη, Ελένη, Γεωργία, Νικόλαος, Δανάη, Γεώργιος και Κωνσταντίνος.

 Αθλητική καριέρα 

Ασχολήθηκε με την πάλη, την άρση βαρών και τη σφαιροβολία. Ήταν αθλητής του Όμιλου Φιλάθλων Αλεξάνδρειας, του Μίλωνα Αλεξάνδρειας και του Πανελλήνιου Γ.Σ. 

Οι πρώτες ειδήσεις για την αθλητική δράση του Βέργου αφορούν τη συμμετοχή του στους αθλητικούς αγώνες στην Αλεξάνδρεια που διοργάνωσε ο εκεί Όμιλος Φιλάθλων στις 8 Μαΐου 1909. Στους αγώνες αυτούς ο Βέργος αναδείχθηκε νικητής στην άρση βαρών με ένα χέρι σηκώνοντας 78 κ. και στην άρση βαρών με δύο χέρια με 110 κ. Επίσης, ήρθε δεύτερος στη σφαιροβολία πίσω από τον Κ. Γκουλάκη που έριξε στη σφαίρα στα 9,77 μ.Οι μεγάλοι Αθλητικοί Αγώνες της Αλεξανδρείας", εφ. "Σκριπ", 13/5/1909, σ. 2. 

Το 1910 στους Πανελλήνιους-Παναιγύπτιους Αγώνες που διοργάνωσε ο Όμιλος Φιλάθλων στην Αλεξάνδρεια (ήταν η μοναδική φορά που το πανελλήνιο πρωτάθλημα του ΣΕΓΑΣ "στίβου-πάλης-άρσης βαρών-διελκυστίνδας" έγινε στην Αίγυπτο) αναδείχθηκε δις πανελληνιονίκης στην άρση βαρών και στα δύο στύλ: με 119,5 κιλά στην άρση με δύο χέρια και 76 κιλά στην άρση με ένα χέρι. 

Το 1912 αναδείχθηκε πανελληνιονίκης στην πάλη.ΣΕΓΑΣ Βεργός Δημήτριος  
Στους πανελλήνιους του 1912 πήρε μέρος με τον σύλλογο του Ομίλου Φιλάθλων Αλεξάνδρειας στην κατηγορία βαρέων βαρών. Ήταν πρώτος, με δεύτερο τον Μαρκουλάκη του Πειραϊκού Συνδέσμου και τρίτο τον Κουντούρη του Πανελλήνιου.ΣΚΡΙΠ φύλλο 1 /4/1912  από το ψηφιακό αρχείο της Εθνικής ΒιβλιοθήκηςΕμπρός ,φύλλο 1 /4/1912  από το ψηφιακό αρχείο της Εθνικής Βιβλιοθήκης Ως πανελληνιονίκης, ήταν μεταξύ των αθλητών του ΣΕΓΑΣ που επιλέχτηκαν από την Επιτροπή Ολυμπιακών Αγώνων να μετάσχουν στους Ολυμπιακούς Αγώνες της Στοκχόλμης:

"Μεταξύ των επτά αθλητών οι οποίοι θα αποσταλούν είνε οι εξής: Α. Αντωνόπουλος δια την πάλην, Βέργος (Αλεξανδρείας) δια την πάλην, Μ. Δώριζας δια την δισκοβολίαν και σφαιροβολίαν, Μανωλάσης δια τον δρόμον αντοχής, Δ. Νομικός δια το ακόντιον, Τσικλητήρας δια τα άλματα."" Οι Ολυμπιακοί Αγώνες της Στοκχόλμης. Οι εξ Ελλάδος αθληταί", εφ. "Σκρίπ", φ. 7/5/1912, σ. 2. 

Όμως, για άγνωστο λόγο δεν έλαβε μέρος (ίσως επειδή δεν είχε ελληνική υπηκοότητα ως καταγόμενος από τον τουρκοκρατούμενο ακόμα Άγ. Ευστράτιο). Από το 1920 έως και το 1923, με ειδική άδεια από τον Στρατό, συμμετείχε σε αθλητικούς αγώνες.

 Στην Ολυμπιάδα της Αμβέρσας (1920) 

Ο Δημήτρης Βέργος συμμετείχε στους Ολυμπιακούς Αγώνες του 1920ΣΕΓΑΣ η αποστολή του 1920  στο Βέλγιο, στην πόλη της Αμβέρσας. Πήρε μέρος στην ελληνορωμαϊκή και την ελευθέρα πάλη μαζί με τους Σωτήριο Νοτάρη και Βασίλειο Παυλίδη.Ελληνική Φίλαθλη Ομοσπονδία Πάλης Η ελληνική πάλη στους Ολυμπιακούς Αγώνες  Τη συμμετοχή του στην ολυμπιακή ομάδα εξασφάλισε έπειτα από προκριματικούς αγώνες που διεξήχθησαν στις 21 Ιουνίου 1920 στο Παναθηναϊκό Στάδιο, στους οποίους ήρθε πρώτος στα βαρέα βάρη με δεύτερο το Σπυρίδη και τρίτο τον Θ. Ηλιόπουλο."Οι χθεσινοί αγώνες εις το Στάδιο", εφ. "Εμπρός", 22/6/1920, σ. 2. Σε παλιό λεύκωμα αναφέρεται πως αγωνίστηκε στα 82,5 κιλά.Λεύκωμα του αθλητικού συλλόγου "Μίλων" Αλεξανδρείας. Στα ολυμπιακά αρχεία αναφέρεται πως μετείχε στα βαρέα στην ελληνορωμαϊκή και στα μεσαία βάρη στην ελευθέρα.

Στην ελληνορωμαϊκή αγωνίστηκε στην κατηγορία βαρέων βαρών. Πέρασε χωρίς αγώνα στο 2ο γύρο, όπου έχασε με νοκ-άουτ στα 58΄΄ από τον Ολλανδό Ζάαπ Στζούβερμαν (Jaap Sjouwerman) και αποκλείστηκε. Στην τελική κατάταξη αναφέρεται στη 12η θέση. Σύμφωνα με δημοσίευμα της εποχής αδικήθηκε από τον μεροληπτούντα διαιτητή και υπήρχαν έντονες διαμαρτυρίες του κοινού για την απόφαση:

"... καθ' ην στιγμήν ο Έλλην πρωταθλητής της πάλης κ. Δ. Βέργος κατέρριψε ως παιδίον τον αντίπαλον, ο διαιτητής ανακηρύττει τον Ολλανδόν νικητήν παρ' όλας τας διαμαρτυρίας του κόσμου και όλων εν γένει των αθλητών του κόσμου των παρακολουθύντων τον αγώνα.".Βλ. σχετικό απόσπασμα από την τοπική εφημερίδα "Ταχυδρόμος" Αλέξάνδρειας παραπλεύρως στην εικόνα. 

Στην ελευθέρα μετείχε στην κατηγορία μέσων βαρών. Μπήκε στους αγώνες από το 2ο γύρο και ηττήθηκε στα σημεία από τον Σουηδό Ότο Μπόργκστρομ (Otto Borgström). Στην τελική κατάταξη αναφέρεται στην 9η θέση.Στατιστικά ολυμπιακών αγώνων Βέργος Δημήτριος 

 Τίτλοι - διακρίσεις 

 Πρωταθλητής Ελλάδος
 Άρση Βαρών με δύο χέρια 1910: 119,5 κ.
 Άρση Βαρών με ένα χέρι 1910: 76 κ.
 Πάλη βαρέων βαρών: 1912.
 Νικητής πανελλήνιων αγώνων πρόκρισης στους Ολυμπιακούς 1920
 Πάλη βαρέων βαρών.
 Ολυμπιακοί αγώνες 1920
 Ελληνορωμαϊκή βαρέων βαρών: 12ος
 Ελευθέρα μέσων βαρών: 9ος.

 Παραπομπές 

 Εξωτερικοί σύνδεσμοι 
 Δημ. Βέργος (βιογραφικό-φωτογραφίες). 

Κατηγορία:Έλληνες αθλητές της ελληνορωμαϊκής πάλης
Κατηγορία:Έλληνες παλαιστές στους Θερινούς Ολυμπιακούς Αγώνες
Κατηγορία:Έλληνες αθλητές της άρσης βαρών
Κατηγορία:Έλληνες αθλητές της σφαιροβολίας
Κατηγορία:Μίλων Αλεξανδρείας